**Bursa** (aikaisemmin *Brusa* tai *Prusa*) on Turkin neljänneksi suurin kaupunki. Bursassa oli vuonna 2014 arviolta 1 800 278 asukasta. Sen pinta-ala on 1 036 km². Kaupunki sijaitsee Turkin luoteisosassa ja se on Bursan maakunnan pääkaupunki. Se tunnettaneen parhaiten Iskender-kebabista.

Historia
--------

Bursa vuonna 1890
Bursan kaupungin alueella oli yli 2000 vuotta sitten Makedoniaan kuulunut Kiosin kaupunki, jonka Makedonian kuningas Filippos V lahjoitti Bithynian kuningas Prusias I:lle vuonna 210 eaa. koska Bithynia oli auttanut Makedoniaa sodassa Pergamonia ja Herakleia Pontikea vastaan. Prusias nimesi kaupungin itsensä mukaan Prusaksi.

Silkkitien läntisessä päätepisteessä sijainneesta Bursasta tuli Osmanien valtakunnan pääkaupunki, kun he valtasivat kaupungin Bysantilta vuonna 1326. Osmanien valloitettua Edirnen 1362 Bursa menetti pääkaupungin aseman, mutta säilytti kuitenkin asemansa alueen hallinnollisena ja taloudellisena keskuksena. Osmanien hallinnan aikana Bursasta tuli tärkeä silkkikaupankäyntipaikka, Bursan huomattavimmat tuotteet olivat kaftaanit, tyynyt sekä kirjottu silkki. Kaupunki oli tunnettu myös veitsistään ja hevosvaunuistaan.*lähde?*

Bursa, kuten koko Turkki sijaitsee mannerlaattojen raja-alueella, joten rajut maanjäristykset ovat mahdollisia. Kaupunki onkin kärsinyt useita maanjäristyksiä, mutta se on jälleenrakennettu jokaisen järistyksen jälkeen. Viimeisin raju järistys tapahtui vuonna 1885.

Bursan keskustaa

Talous
------

Nykyään Bursa on Turkin autoteollisuuden keskus. Italialaisella Fiatilla ja ranskalaisella Renault'lla on ollut tuotantoa Bursassa jo vuosia. Elintarviketeollisuus on vahva, sillä esimerkiksi Coca-Colalla ja Pepsillä on tuotantoa kaupungissa.

Bursan maaperä sopii maataloustuotteiden viljelyyn. Viljelyn määrä on tosin laskenut kaupungin raskaan teollisuuden takia.

Bursa on vetovoimainen matkailukohde, sillä aivan kaupungin lähistöllä sijaitseva Uludağ on yksi Turkin parhaista talviurheilukeskuksista. Rooman valtakunnan ajoista lähtien Bursan kylpylät ovat houkutelleet ihmisiä.

Koulutus
--------

Vuonna 1975 perustettu Uludağin yliopisto on Luoteis-Turkin tunnetuimmista ja parhaista yliopistoista. Lukuvuoden 2005–2006 aikana yliopistossa opiskeli noin 40 000 opiskelijaa.*lähde?*

Urheilu
-------

Bursan ammattilaisjalkapallojoukkue Bursaspor pelaa Turkin Superliigaa. "Vihreät Alligaattorit" pelaavat kotiottelunsa Bursa Atatürk Stadiumilla

Bursa harkitsee vuoden 2018 talviolympialaisten järjestämistä.*lähde?*

Ystävyyskaupungit
-----------------

|  |  |
| --- | --- |
| * Saksa Darmstadt, Saksa
* Bosnia ja Hertsegovina Sarajevo, Bosnia ja Hertsegovina
* Pakistan Multan, Pakistan
* Suomi Oulu, Suomi
* Yhdysvallat Tiffin, Ohio, Yhdysvallat
* Tunisia Kairouan, Tunisia
* Turkki Denizli, Turkki
* Kiina Anshan, Kiina
* Pohjois-Makedonia Bitola, Pohjois-Makedonia
 | * Israel Herzliya, Israel
* Moldova Ceadîr-Lunga, Gagauzia, Moldova
* Kazakstan Qızılorda, Kazakstan
* Algeria Muaskar, Algeria
* Saksa Kulmbach, Saksa
* Bulgaria Pleven, Bulgaria
* Bulgaria Plovdiv, Bulgaria
* Albania Tirana, Albania
* Slovakia Košice, Slovakia
* Ukraina Vinnytsja, Ukraina
 |

Lähteet
-------

1. ↑
2. ↑  Turkey: Bursa citypopulation.de. Viitattu 19.6.2016.

Aiheesta muualla
----------------

* Kuvia tai muita tiedostoja aiheesta **Bursa** Wikimedia Commonsissa

* Kaupungin kotisivut (turkiksi)